****

**Vedtekter for lån fra Kvænangen lånefond**

**(vedtatt av Kvænangen kommunestyre den 30.04.2014, sak 2014/36, endret i kommunestyret i sak 2020/81 )**

**1. Formål**

Kommunestyret i Kvænangen har i 2019 styrket lånefondet med kr. 15 mill. for utlån

til næringsdrivende. Kommunestyret vedtar ramme for lånefondet i årlig budsjettbehandling. Kvænangen lånefond skal gi lån til nyetablerte og eksisterende bedrifter i

Kvænangen. Formålet er å fremme innovasjon, utvikling og skape arbeidsplasser i private

virksomheter, og med det bidra til vekst i Kvænangen. Lånefondet skal supplere de lånemuligheter

som næringsvirksomheter ellers måtte ha, og det kommunale næringslånet skal inngå i en helhetlig finansieringsløsning med andre offentlige finansieringsordninger og/ eller lokale banker.

**2. Rammevilkår**

Kvænangen lånefond skal ikke være konkurransevridende.

Kvænangen lånefond skal til enhver tid følge gjeldende lover og forskrifter om offentlige lånefond,

EØS – reglement for statsstøtte, Lov om offentlig støtte

**3. Krav til lånesøker**

Lånesøker skal være en juridisk enhet som for eksempel aksjeselskap, ansvarlig selskap,

enkeltmannsforetak eller samvirkeforetak, med norsk organisasjonsnummer og forretningsadresse i

Kvænangen.

I henhold til EØS regler skal lånesøker på bevillingstidspunktet være en små- eller mellomstor bedrift

(SMB), dvs.:

* Mindre enn 250 ansatte
* Enten en omsetning mindre enn 50 mill. EUR eller en balanse mindre enn 43 mill. EUR
* Lånesøker skal ha sunn økonomisk drift og/eller ha ambisjoner om vekst og utvikling. Lånesøker skal ikke være i økonomisk krise eller virksomheten må ikke være konkursrammet. Etablerte virksomheter bør ha inntjeningsevne, være lønnsom og ha positiv egenkapital eller positiv utvikling på egenkapitalen. For virksomheter i etablerer/utviklingsfasen skal det være en sammenheng mellom utviklingskostnader og fremtidig inntjeningsevne.

**4. Krav til lånesøknad**

Kvænangen lånefond gir lån til prosjekter/investeringer med et klart utviklingsperspektiv. Det kan gis

lån til produkt- og markedsutvikling, investering i materielle og immaterielle aktiver i forbindelse med

opprettelse av ny virksomhet, utvidelse av en eksisterende virksomhet eller grunnleggende endring i

en eksisterende virksomhet. Ved materielle anleggsaktiver forstås bl.a. bygninger, driftsmidler og

inventar. Ved immaterielle aktiver forstås bl.a. patentrettigheter, lisenser og knowhow/kunnskap og

kompetanse.

Det gis ikke lån til ordinære driftsutgifter/vedlikeholdsutgifter eller gjeldssanering.

Lånesøknaden skal inneholde følgende punkter:

* Lånesøkers navn, virksomhet, organisasjonsnummer, samt fullstendig adresse. Flere

lånsøkere skal stå solidarisk ansvarlig for lånet.

* Presentasjon av virksomheten og en enkel beskrivelse av utviklingsprosjektet og /eller

prosjektplan, med målsetninger og milepæler (aktivitets- og tidsplan)

* Realistisk kostnads – og finansieringsplan. Andre finansieringskilder må oppgis, og . Prosjektet må

ikke settes i gang for det er fullfinansiert.

* Lånesøker skal oppgi ønsket nedbetalingstid
* Lånesøker skal sende inn dokumentasjon på

attester for skatte- og avgifts restanser som ikke er eldre enn 2 måneder.

Privatpersoner skal levere attest for skyldig skatt.

* Godkjent årsregnskap for siste regnskapsår for aksjeselskap
* Næringsoppgave for enkeltmannsforetak
* Rapport for resultatregnskap og balanseregnskap for inneværende år
* Dokumentasjon fra andre finansierører

Fondsstyret kan innhente nødvendige opplysninger om lånesøkers kredittverdighet

**5. Lånevilkår**

**Rentesats**

Veiledende rentesats for lån er p.t. 5,0 % p.a. for høg risikolån uten sikkerhet. Rentesatsen for høg risiko lån med sikkerhet er lånesatsen 4,0 %. Renten beregnes og forfaller til betaling etterskuddsvis. Rentesats skal vurderes i forhold til markedsmessig rente. Differansen mellom rentekostnadene på gunstig tilbudt rente og markedsmessig rente, utgjør bagatellmessig støtte i henhold til EØS statsstøttereglement og Lov om offentlig støtte.

**Låneomkostninger**

Etableringsgebyr er p.t. kr. 1500,-, og depotgebyr på kr. 500,-. Termingebyr er p.t. kr. 36,- pr termin.

**Nedbetalingsvilkår**

Lån nedbetales med halvårlige avdrag eller månedlige avdrag. Lån kan søkes avdragsfritt inntil 1 år,

Nedbetalingstid tilpasses etter tekniske og økonomiske levetid på investeringen/prosjektet, men kan ikke

overstige 15 år. I samarbeid med lokale banker kan det inngås særskilte nedbetalingsvilkår. I særskilte tilfelles kan fondsstyret innvilge avdragsfrihet utover 1 år.

**Sikkerhet**

Det skal stilles pant som sikkerhet for lån (hovedstol, renter, omkostninger m.m). Sikkerhetskravet

vurderes særskilt i forhold til søknad, sikkerhet skal tilsvare risiko. I de fleste tilfeller stilles det krav

om pant i anleggsmidler som det gis lån til, f.eks. bygninger, driftsmateriell, inventar og varelager

m.m. Annen sikkerhet kan vurderes, der det er hensiktsmessig. Pantet skal tinglyses, omkostninger

betales av låntaker. Låntaker forplikter å forsikre panteobjektet(er). Låntaker plikter å sørge for

forsvarlig stell og vedlikehold av panteobjekt(er). Lån utbetales vanligvis når låneavtale er

underskrevet og tinglysning og forsikring av panteobjekt er bekreftet.

**Lånebeløp**

Det kan gis lån på inntil kr. 1 500 000,- pr. prosjekt.

Fondsstyret foretar en konkret vurdering av den enkelte søknad. Kvænangen Lånefond kan som

hovedregel maksimalt gi lån som tilsvarer inntil 50 % av det samlede kapitalbehovet.

**Låntakers plikter**

Låntaker skal drive den virksomhet som Fondsstyret har forutsatt for lånet. Dersom

prosjektet/investeringene gjennomføres delvis, kan lånebeløpet reduseres forholdsvis. Dersom låntaker ønsker å endre investeringsplanen som ligger til grunn for lånetilsagnet, må det søkes om

godkjenning for endringene gjennomføres. Låntaker plikter å sørge for at bedriftens verdier til

enhver tid holdes forsvarlig vedlike, slik at de ikke forringes utover det som er normalt ved elde og

slitasje. Bedriften skal til enhver tid holdes tilstrekkelig forsikret mot brannrisiko og annen risiko som

det er vanlig å forsikre mot i låntakers bransje.

Låntaker skal etter hvert årsoppgjør innen 30.06, oversende utskrift av årsregnskapet til fondsstyret.

Låntaker forplikter seg til å oppfylle de vilkår som fremgår av tilsagn, pantobligasjon og låneavtale.

Hele lånet forfaller til betaling dersom lånevilkårene blir vesentlig misligholdt eller låntaker på annen

måte handler i strid med de forutsetninger som fondsstyrets tilsagn bygger på.

Lån behandles skattemessig i overenstemmelse med gjeldende lover og forskrifter.

**Rentefrihet**

I særskilte tilfeller kan det innvilges rentefrihet på lån, med forutsetning om at bevilgningen ikke er i strid med statsstøtteregelverket. Rentefrihet utgjør bagatellmessig støtte i henhold til EØS statsstøttereglement og Lov om offentlig støtte.

**6. Forvaltning og administrering av lånefondet**

Søknad om lån sendes inn på Regionalforvaltning.no til Kvænangen kommune, 9161 Burfjord. Som hovedregel vil lånesøknad bli behandlet på førstkommende møte i fondsstyret etter mottak av søknad. Fondsstyret bevilger lån fra Kvænangen lånefond, og rapporterer bruk av lånefondet til Kvænangen kommunestyre 1 gang i året. Kommunestyret fastsetter rammer for lånefondet og rentesats for lån fra Kvænangen Lånefond.

Kvænangen lånefond er underlagt Lov om offentlighet og Lov om forvaltning.

**7. Fravikelse av vilkår i vedtektene**

Kvænangen kommunestyre kan fravike vilkårene i vedtektene så fremst disse ikke bryter med lov, forskrift eller andre offentlige reguleringer.

**8. Ikrafttredelse**

Endringer i vedtekter kan kun gjøres av kommunestyret. Lånefondets lånevilkår skal tas opp til

vurdering ved behov og minst en gang i hver valgperiode. Disse retningslinjene erstatter tidligere vedtatte retningslinjer for lån fra næringsfond, og får virkning fra vedtaksdato. Vedtektene gjelder til nye føringer blir gitt.